**STYRELSESVEDTÆGT**

**for Kerteminde Kommunes dagtilbud**

**§ 1. FORMÅL**

Formålet med styrelsesvedtægten for Kerteminde Kommunes dagtilbud er at fremme børnenes udvikling, trivsel og selvstændighed jf. politisk udmeldte strategier og politikker.

**§ 2. FORÆLDREBESTYRELSE**

I dagtilbud, der ikke er organiseret som en landsbyordning, nedsættes forældrebestyrelser. Det er forældrebestyrelsens opgave at fastsætte og følge principper for drift af dagtilbuddene inden for de mål og rammer, som Byrådet har fastsat, jf. Dagtilbudslovens §15.

Forældrebestyrelsen består af forældrerepræsentanter valgt i hvert dagtilbud samt personalerepræsentanter.

***En forældrebestyrelse i et dagtilbud består af:***

5-7 forældrerepræsentanter

1-2 medarbejderrepræsentanter

Pædagogisk leder er sekretær for forældrebestyrelsen

I daginstitutioner med under 100 børn vælges max. 5 forældre, 1 suppleant for forældrerepræsentanterne, 1 medarbejderrepræsentant og 1 suppleant for medarbejderrepræsentanten.

I daginstitutioner med over 100 børn vælges max. 7 forældrerepræsentanter, max. 2 suppleanter for forældrerepræsentanterne, 2 medarbejderrepræsentant og 1 suppleant for medarbejderrepræsentanterne.

I Dagpleje Nord og Syd vælges max. 5 forældrerepræsentanter, 1 suppleant for forældrerepræsentanterne, 1 medarbejderrepræsentant og 1 suppleant for medarbejderrepræsentanten. Der oprettes en forældrebestyrelse for henholdsvis Dagpleje Nord og Dagleje Syd.

**§ 3. FORÆLDRERÅD**

I dagtilbud, der er organiseret som en landsbyordning, nedsættes forældreråd. Det er forældrerådets opgave at udarbejde forslag til og følge principper for drift af dagtilbuddene inden for de mål og rammer, som Byrådet har fastsat, jf. Dagtilbudslovens §15.

Beslutninger, der går på tværs af dagtilbud og skole, træffes af den fælles bestyrelse i landsbyordningen, jf. Folkeskolelovens § 24a stk. 4.

Beslutninger, der alene har betydning for dagtilbuddet, træffes af forældrerådet, jf. Folkeskolelovens §24a, stk. 4.

***Et forældreråd i et dagtilbud består af:***

3-7 forældrerepræsentanter

1-2 medarbejderrepræsentanter

Pædagogisk leder er sekretær for forældrerådet

I daginstitutioner med under 70 børn vælges mindst 3 forældre, 1 suppleant for forældrerepræsentanterne, 1 medarbejderrepræsentant og 1 suppleant for medarbejderrepræsentanten.

I daginstitutioner med under 100 børn vælges max. 5 forældre, 1 suppleant for forældrerepræsentanterne, 1 medarbejderrepræsentant og 1 suppleant for medarbejderrepræsentanten.

I daginstitutioner med over 100 børn vælges max. 7 forældrerepræsentanter, max. 2 suppleant for forældrerepræsentanterne, 2 medarbejderrepræsentant og 1 suppleant for medarbejderrepræsentanten.

Dagplejen på Hindsholm indgår i forældrerådet i daginstitutionen med mindst 1 forældrerepræsentant. Forældrerepræsentanten kan repræsentere både dagpleje og daginstitution.

Forældrerådets medlemmer repræsenterer dagtilbuddet i den fælles bestyrelse i landsbyordningen. Distriktsdagtilbudslederen deltager i den fælles bestyrelses møder uden stemmeret.

**§ 4. DAGTILBUDSRÅD**

Dagtilbudsrådet består af alle forældrebestyrelser og disses medlemmer samt alle forældreråd og disses medlemmer i et dagtilbudsdistrikt. Forældreråd og forældrebestyrelser er ligestillede i dagtilbudsrådet.

Dagtilbudsrådet er forpligtiget til at afholde temamøde to gange om året.

Temamøderne har til formål at styrke sammenhængskraften på tværs af dagtilbudsdistriktet samt skabe et rum, hvor fælles kompetenceudvikling kan finde sted samt fælles anliggender og udviklingstiltag kan drøftes.

Temaer kan f.eks. være:

* Hvad er bestyrelsesarbejde?
* Politisk samarbejde
* Udvikling af det pædagogiske arbejde.

Temamøder i dagtilbudsrådet ledes af distriktslederen, der fastsætter tema og dato.

**§ 5. VALG TIL FORÆLDREBESTYRELSE**

Forældrerepræsentanterne i forældrebestyrelsen og suppleanter for disse vælges på et forældremøde, der afholdes i perioden mellem 1. august og 1. oktober.

Der indkaldes til valg med et varsel på mindst 14 dage af den siddende forældrebestyrelse.

Valgperioden påbegyndes umiddelbart efter valget og løber indtil, nyvalg har fundet sted.

Forældrerepræsentanter og suppleanter disse vælges for mindst 1 år adgangen.

Formand og næstformand vælges af og blandt forældrerepræsentanterne i forældrebestyrelsen. Man vælges til formand / næstformand for 1 år ad gangen.

Medarbejderrepræsentanter i bestyrelsen og suppleanter for disse vælges på et personalemøde for alle fastansatte medarbejdere i dagtilbuddet. Valget skal afholdes inden afholdelse af valg til forældrebestyrelsen.

Medarbejderrepræsentanter og suppleanter for disse vælges for 2 år ad gangen.

Valg af forældrerepræsentanter til forældrebestyrelsen og suppleanter for disse kan foretages som to adskilte valghandlinger, men dette er ikke en nødvendighed.

**§6 VALG TIL FORÆLDRERÅD / DEN FÆLLES BESTYRELSER I LANDSBYORDNINGEN**

Forældrerepræsentanterne i forældreråd og suppleanter for disse vælges på et forældremøde, der afholdes i perioden mellem 1. august og 1. oktober. Perioden kan fraviges, så valget kan afholdes samtidigt med valg til repræsentation for skolen i den fælles bestyrelse i en landsbyordning.

Der indkaldes til valg med et varsel på mindst 14 dage af det siddende forældreråd.

Valgperioden påbegyndes umiddelbart efter valget og løber indtil, nyvalg har fundet sted.

Forældrerepræsentanterne og suppleanter for disse vælges for mindst 1 år ad gangen.

Formand og næstformand vælges af og blandt forældrerepræsentanterne i forældrerådet. Man vælges til formand / næstformand for 1 år ad gangen.

Medarbejderrepræsentanter i rådet og suppleanter for disse vælges på et personalemøde for alle fastansatte medarbejdere i dagtilbuddet. Valget skal afholdes inden afholdelse af valg til forældreråd.

Medarbejderrepræsentanter og suppleanter for disse vælges for 2 år ad gangen.

Valg af forældrerepræsentanter til forældreråd og suppleanter for disse kan foretages som to adskilte valghandlinger, men dette er ikke en nødvendighed.

Valg til forældreråd er samtidigt valg til dagtilbuddets repræsentation i den fælles bestyrelse i landsbyordningen.

**§ 7. VALGBARHED OG VALGRET**

Forældre med børn i det respektive dagtilbud – daginstitution eller dagpleje - er valgbare og har valgret vedrørende forældrerepræsentanter i forældrebestyrelsen eller forældrerådet.

Ved afstemningen kan hver fremmødte forælder afgive én stemme. Ved forældre forstås, den / de personer, der på valgets tidspunkt har del i forældremyndigheden over børn, der er indskrevet i dagtilbuddet.

Der kan tillægges personer, der har den faktiske omsorg for barnet, valgret og valgbarhed svarende til forældres.

Der kan højst tildeles valgret til 2 personer pr. barn.

Fastansatte medarbejdere i dagtilbuddet er valgbare og har valgret. En fastansat medarbejder i et dagtilbud, som samtidig er forælder til et barn i dagtilbuddet, kan ikke være valgbar som medarbejderrepræsentant.

Tvivlsspørgsmål om valgbarhed og valgret afgøres af Børn- Unge og Uddannelsesudvalget.

**§ 8. UDTRÆDELSE AF FORÆLDREBESTYRELSE OG FORÆLDRERÅD**

Et medlem kan til enhver tid udtræde af forældrebestyrelsen eller forældrerådet.

Når et forældrevalgt bestyrelses- eller rådsmedlems barn ophører i dagtilbuddet, eller når en medarbejderrepræsentant har afleveret eller modtaget sin opsigelse, udtræder det pågældende medlem af forældrebestyrelsen eller forældrerådet.

Der skal foretages nyvalg til forældrebestyrelse eller forældreråd, hvis der er udtrådt så mange medlemmer og suppleanter, at bestyrelsen eller rådet ikke længere er beslutningsdygtig, jf. dagtilbuddets forretningsorden.

**§ 9. FORÆLDREBESTYRELSEN OG FORÆDLRERÅDETS KONSTITUERING**

Pædagogisk leder indkalder til det konstituerende møde, som skal finde sted senest 14 dage efter valget af forældrerepræsentanter til forældrebestyrelsen. Forældrerepræsentanter konstituerer sig selv.

Formand og næstformand skal vælges af og blandt forældrerepræsentanterne i forældrebestyrelsen eller forældrerådet. Dette sker på det konstituerende møde.

Forældrebestyrelsen eller forældrerådet er omfattet af forvaltningslovens regler om tavshedspligt, og valgte medlemmer og suppleanter skal ved deres underskrift bekræfte, at de er indforstået med dette.

**§ 10. FORÆLDREBESTYRELSEN OG FORÆLDRERÅDETS VIRKSOMHED**

Alle medlemmer af forældrebestyrelsen eller forældrerådet har stemmeret. Alle medlemmer har én stemme hver. Pædagogisk leder fungerer som forældrebestyrelsen eller forældrerådets sekretær, og deltager i møder uden stemmeret.

For forældrebestyrelser og forældreråd gælder følgende:

* Møder afholdes for lukkede døre. Der kan indbydes andre til at deltage i møderne.
* Møderne er omfattet af lov om offentlighed i forvaltningen.
* Der skal udarbejde en forretningsorden for arbejdet i bestyrelsen eller rådet, der som minimum indeholder bestemmelser om følgende:
	+ Procedure for indkaldelse til møder, herunder med hvilket varsel der skal indkaldes.
	+ Regler om afstemning, herunder om der kan stemmes ved fuldmagt, hvad man gør i tilfælde af stemmelighed, og hvornår der er beslutningsdygtighed.
	+ Antal møder - skal der afholdes et minimum af møder årligt eller er det efter behov.
	+ Om der skrives referat eller beslutningsprotokol af møderne, og om disse er tilgængelige for andre end de forældrevalgte og ledelsen.
	+ Hvor længe bestyrelsen eller rådets forældrerepræsentanter sidder.

**§ 11. FORÆLDREBESTYRELSENS OPGAVER**

Forældrebestyrelsen fastsætter principper for dagtilbuddets arbejde og for anvendelsen af dagtilbuddets budgetramme inden for de af kommunen fastsatte mål og rammer, jf. Dagtilbudslovens §15.

Forældrebestyrelsen skal arbejde for at fremme det gode forældresamarbejde mellem dagtilbuddets forældre og de ansatte i dagtilbuddet.

Forældrebestyrelsen kan arrangere aktiviteter for at fremme børns trivsel og fremme det gode forældresamarbejde.

Pædagogisk leder redegør mindst en gang årligt for distriktets arbejde. Redegørelsen skal som minimum indeholde følgende punkter:

* Pædagogiske principper.
* Rammeplan for udmøntningen af de pædagogiske mål og principper, herunder pædagogiske læreplaner.
* Plan for hvordan lederen inddrager forældrebestyrelsen i udarbejdelse, evaluering og opfølgning af den pædagogiske læreplan.
* Dagtilbuddets arbejde med at skabe gode overgange fra hjem til dagtilbud, mellem dagtilbuddene og fra dagtilbud og til skole.
* Mål og plan for forældresamarbejdet.
* Principper for anvendelse af den afsatte budgetramme.
* Bestyrelsen har ret til at deltage i ansættelse af ny distriktsleder eller pæd. leder.
* Forretningsorden for forældrebestyrelsen virksomhed.

**§ 12. FORÆLDRERÅDETS OPGAVER**

Forældrerådets udarbejder forslag til fastsættelse af principper for dagtilbuddets arbejde og for anvendelsen af budgetrammen inden for de af kommunen fastsatte mål og rammer, jf. Dagtilbudslovens §15.

Beslutninger, der går på tværs af dagtilbud og skole, træffes af den fælles bestyrelse i landsbyordningen. Den fælles bestyrelse afholder møder efter behov, dog minimum 2 gange årligt.

Beslutninger, der alene har betydning for dagtilbuddet, træffes af forældrerådet.

Forældrerådet skal arbejde for at fremme det gode forældresamarbejde mellem dagtilbuddets forældre og de ansatte i dagtilbuddet.

Forældrerådet kan arrangere aktiviteter for at fremme børnenes trivsel og fremme det gode forældresamarbejde.

Pædagogisk leder redegør mindst en gang årligt for dagtilbuddets arbejde. Redegørelsen skal som minimum indeholde følgende punkter:

* Pædagogiske principper.
* Rammeplan for udmøntningen af de pædagogiske mål og principper, herunder pædagogiske læreplaner.
* Plan for hvordan lederen inddrager forældrerådet i udarbejdelse, evaluering og opfølgning af den pædagogiske læreplan.
* Dagtilbuddets arbejde med at skabe gode overgange fra hjem til dagtilbud, mellem dagtilbuddene og fra dagtilbud og til skole.
* Mål og plan for forældresamarbejdet.
* Principper for anvendelse af den afsatte budgetramme.
* Forældrerådet har ret til at deltage i ansættelse af ny distriktsleder eller pæd. leder.
* Forretningsorden for forældrerådets virksomhed.

**§13. ÆNDRING AF STYRELSESVEDTÆGTEN**

Denne styrelsesvedtægt kan kun ændres af Byrådet med 3 måneders varsel, og da kun efter forudgående indhentet udtalelse fra forældreråd og forældrebestyrelser i dagtilbud samt fælles bestyrelser i landsbyordninger.

**§ 14. IKRAFTTRÆDEN**

Styrelsesvedtægten træder i kraft efter godkendelse i Byrådet.